משיח חולית (סרט)

משיח חולית (באנגלית: Dune Messiah) הוא סרט פעולה-הרפתקאות מדע בדיוני אפי אמריקאי בבימויו של דני וילנב, שכתב את התסריט יחד עם ג'ון ספאייטס. הסרט עתיד להוות המשך לסרט "חולית: חלק שני", ולהתבסס על רומן באותו השם משנת 1969 שנכתב על ידי פרנק הרברט.

צוות השחקנים והדמויות
 טימותי שאלאמה – פול אטראידיס, דוכס בית אטראידיס הגולה והמוא'דיב שמיועד להושיע את אראקיס.
 זנדאיה – צ'אני, אחייניתו של סטילגאר ושותפתו בהנהגת שבט הדררים. אהובתו של פול.
 פלורנס פיו – הנסיכה אירולן קורינו, בתו של קיסר שדאם הרביעי.
 ג'ייסון מומואה – דאנקן איידהו, איש הלוחמה של בית אטראידיס.

הפקה
פיתוח
בשנת 2011, הצליחו מרי פארנט, סגנית יו"ר ההפקה העולמית של אולפני לג'נדרי, וקייל בוואטר, שותפה להפקה, לרכוש את זכויות עיבודו הקולנועי של הרומן "חולית" שנכתב על ידי פרנק הרברט בשנת 1965. בנובמבר 2016, נמסר כי זכויות הפקתה הקולנועיות והטלוויזיוניות של זיכיון "חולית" המלא נרכשו על ידי "אולפני לג'נדרי". בהמשך נמסר כי "אולפני לג'נדרי" שכרו את דני וילנב לבימוי עיבוד קולנועי עבור הרומן הראשון, ולאחר מכן נמסר כי וילנב חתם על עסקה מול אולפני האחים וורנר על הפיכת העיבוד הקולנועי לעיבוד דואולוגי. בפסטיבל הסרטים של ונציה 2021, לפני בכורת חלקו הראשון של העיבוד הקולנועי שביים על בסיס הרומן "חולית", חשף וילנב כי מתוכננת הפקתו של סרט המשך שיתבסס על "משיח חולית", הרומן השני בסדרת ספרי "חולית", אשר ישמש כסרט השלישי והחותם בטרילוגיית הסרטים בבימויו. וילנב הוסיף כי היתכנות הפקתו של הסרט תהיה תלויה בהצלחתו הקופתית והמסחרית של החלק השני. במרץ 2022, אישר שנית תסריטאי שני החלקים, ג'ון ספאייטס, כי לווילנב יש תוכניות עבור הפקת סרט שלישי. בהמשך, הודיע וילנב על כוונתו שבימוי סרט זה יהיה האחרון בעיבודיו ליקום "חולית". בנוסף, הודיע וילנב על רצונו לקחת הפסקה לפני הפקת הסרט בשל היותו מותש מבימוי שני הסרטים הראשונים בשיטת גב-אל-גב, ובשל רצונו לביים סרט נוסף בין לבין. לאחר עליית החלק השני לאקרנים, הצהיר מנכ"ל "אולפני לג'נדרי", ג'ושוע גרוד, כי האולפנים החלו לדון על תהליך פיתוח הסרט. במרץ 2024, וילנב ציין כי ברצונו להבטיח שהתסריט יהיה מעולה ככל האפשר והצהיר שיפיק את הסרט רק אם ירגיש שהוא מתעלה על קודמו. באפריל 2024, הצהירה "Deadline Hollywood" כי הסרט נמצא רשמית בתהליך פיתוח. ב-28 ביוני 2024, הכריזו האחים וורנר הכריזו על התאריך 18 בדצמבר 2026 כמשבצת עבור הפצת סרט עתידי בבימויו של וילנב; מספר פרשנים שיערו כי מדובר בתאריך עבור הסרט השלישי בטרילוגיית "חולית", עליו הצהיר וילנב כעל הפרויקט הבא שלו. נוסף לכך, הצהירה "Deadline Hollywood" כי העבודה על התסריט והליהוק נמצאת בעיצומה. בדצמבר 2024, נמסר כי צלם הקולנוע לינוס סנדגרן נמצא במשא ומתן על החלפת הצלם גריג פרייזר, שהיה אחראי לצילומי שני הסרטים הקודמים, בשל התחייבותו לצילומי הסרט "באטמן – חלק 2" (2027).
כתיבה
בעת כתיבת החלק השני, ציין וילנב את כוונתו המקורית של הרברט לתאר את דמותו של פול כאנטי-גיבור ברומן, מתוך כוונה שהוא לבקר באמצעות דמותו את רעיון "הדמות המשיחית", וכי הדבר השפיע על האופן שבו הוא כתב את דמותו של פול בסרט, וכתב את התסריט של הסרט בצורה שתסביר את תוכניותיו העתידיות לגבי סרט ההמשך הפוטנציאלי ובמקביל תזריע את הניצנים עבור הקשת העלילתית של דמותו של פול בסרט. כבר באוגוסט 2023 החל וילנב להגות רעיונות פוטנציאליים עבור עלילת הסרט, ובדצמבר 2023, הצהיר כי כתיבת התסריט קרובה לסיומה. בינואר 2024, הצהיר וילנוב כי עלילת הסרט תביא לסיומה את קשת הסיפור של אטריידס וכי היא תתרחש 12 שנים לאחר הסרט הקודם. בפברואר 2025 הצהיר וילנב כי ליבה של צ'אני "שבור" בעקבות אירועי הסרט הקודם וכי עלילת הסרט הנוכחית תתחיל עם תחילתה של "מלחמת הקודש". וילנב הצהיר בנוסף כי הוא חש "אחריות" לסיים את עבודתו על הסרט לאחר שראה את הביקורות החיוביות להן זכה החלק השני.
ליהוק
במרץ 2025, חשף ג'ייסון מומואה כי הוא ישוב לגלם את דמותו של דאנקן איידהו מהסרט הראשון. באפריל 2025, דווח כי רוברט פטינסון מנהל משא ומתן על גילום דמותו של הנבל סקייטייל, בעוד שאושר כי טימותי שאלאמה, זנדאיה ופלורנס פיו ישובו לצוות השחקנים.
צילומים
צילומי הסרט התחילו ביולי 2025, כשאת שלב הפרה-פרודקשן צוות ההפקה התחיל כבר בפברואר 2025. במקור, הצילומים התעתדו להתחיל במהלך שנת 2026.

מוזיקה
בפברואר 2024, אושר כי המלחין הנס צימר ישוב להלחין את הפסקול עבור הסרט, לאחר שהופקד על הלחנת שני הסרטים הקודמים.

קישורים חיצוניים

הערות שוליים

קטגוריה:חולית
קטגוריה:סרטים אמריקאיים מבוססי ספרים
קטגוריה:סרטי אולפני לג'נדרי
קטגוריה:סרטים בריטיים מבוססי ספרים
קטגוריה:סרטים הונגריים
קטגוריה:סרטי האחים וורנר
קטגוריה:סרטי המשך אמריקאיים
קטגוריה:סרטי הרפתקאות אמריקאיים
קטגוריה:סרטי הרפתקאות בחלל
קטגוריה:סרטי חוצנים
קטגוריה:סרטי מדע בדיוני אמריקאיים
קטגוריה:סרטי פעולה אמריקאיים
קטגוריה:סרטים קנדיים